KIRJALLINEN KYSYMYS P-1157/01 esittäjä(t): Francesco Speroni (TDI) komissiolle. Suojatun alkuperäisnimityksen saaneet tuotteet - lisäaineiden ja säilöntäaineiden käyttö juustonvalmistuksessa.



Virallinen lehti nro 318 E , 13/11/2001 s. 0216 - 0217



KIRJALLINEN KYSYMYS P-1157/01 esittäjä(t): Francesco Speroni (TDI) komissiolle (3. huhtikuuta 2001) Aihe: Suojatun alkuperäisnimityksen saaneet tuotteet - lisäaineiden ja säilöntäaineiden käyttö juustonvalmistuksessa - Suojatun alkuperäisnimityksen saanutta Grana Padano -juustoa koskevassa tuote-eritelmässä ei mainita säilöntäaineiden eikä varsinkaan E 1105 lysotsyymi -lisäaineen käyttöä. - Lisäaineiden käyttöä koskevan Italian ministeriöiden asetuksen 209/1996, joka on annettu direktiivien 94/34/EY(1), 94/35/EY(2), 94/36/EY(3), 95/2/EY(4) ja 95/31/EY(5) täytäntöönpanemiseksi, 2 kohdan D alakohdassa säädetään, että jotakin lisäainetta voidaan käyttää sillä ehdolla, että sitä ei käytetä viallisten raaka-aineiden käytön tai ei-toivottujen valmistusmenetelmien (epähygieeniset menetelmät mukaan lukien) peittämiseksi. - E 1105 lysotsyymi -säilöntäainetta käytetään suojatun alkuperäisnimityksen saaneen Grana Padano -juuston valmistuksessa, jotta juuston valmistuksessa voidaan käyttää maitoa, joka ei täytä direktiivin 92/46/ETY(6) liitteen A luvussa IV säädettyjä hygieenisyysvaatimuksia. - Italian terveysministeri on ilmoittanut Euroopan komission terveys- ja kuluttaja-asioiden pääosastolle 18. kesäkuuta 1999 lähettämässään muistiossa, että lähes kaikki Italiassa tuotettu maito, joka ei täytä direktiivin vaatimuksia, käytetään suojatun alkuperäisnimityksen saaneiden juustojen Grana Padanon ja Parmigiano Reggianon valmistukseen. - CSQA, joka on ainoa elin, jolle Italian valtio on antanut luvan myöntää todistuksia Grana Padano -merkille, sallii valvontasuunnitelmassaan lysotsyymi-säilöntäaineen lisäämisen, vaikka sitä ei sallita tuote-eritelmässä. Voiko komissio vastata seuraaviin kysymyksiin: - Voidaanko E 1105 -säilöntäaineen käyttö sallia, vaikka sitä ei ole nimenomaan mainittu suojatun alkuperäisnimityksen saanutta Grana Padano -juustoa koskevassa tuote-eritelmässä, tai onko komissio mahdollisesti myöntänyt tässä asiassa erityisiä poikkeuksia? - Eikö lysotsyymin käyttöä katsota selkeäksi silmänkääntötempuksi, jonka avulla suojatun alkuperäisnimityksen saaneita juustoja voidaan valmistaa maidosta, joka ei täytä direktiivin 92/46/EY vaatimuksia? - Katsooko komissio, että lysotsyymi on kuluttajien terveydelle täysin vaaraton aine? (1) EYVL L 237, 10.9.1994, s. 1. (2) EYVL L 237, 10.9.1994, s. 3. (3) EYVL L 237, 10.9.1994, s. 13. (4) EYVL L 61, 18.3.1995, s. 1. (5) EYVL L 178, 28.7.1995, s. 1. (6) EYVL L 268, 14.9.1992, s. 1. Franz Fischlerin komission puolesta antama täydentävä vastaus (15. toukokuuta 2001) Lysotsyymi on entsyymi, jota maidossa on vähän luonnostaan ja jota voi siten esiintyä myös Grana Padano -juustojen valmistuksessa. Elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetussa parlamentin ja neuvoston direktiivissä 95/2/EY sallitaan lysotsyymin käyttö juustoissa lisäaineena quantum satis -periaatteella, jonka osalta enimmäismäärää ei ole täsmennetty. Lisäainetta käytettäessä on kuitenkin noudatettava hyvää valmistustapaa, joka edellyttää, ettei ainetta käytetä enempää kuin on tarpeen halutun vaikutuksen aikaansaamiseksi ja ettei kuluttajaa johdeta harhaan. Elintarvikkeissa sallittuja lisäaineita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/107/ETY(1) mukaan elintarvikelisäaineita voidaan käyttää vain, jos ne helpottavat esimerkiksi elintarvikkeen valmistusta, prosessointia, käsittelyä, pakkaamista, kuljetusta tai varastointia, ja edellyttäen, ettei lisäainetta käytetä peittämään ala-arvoisen raaka-aineen käytöstä johtuvia vaikutuksia tai ei-suotavaa (mukaan lukien epähygieenistä) menettelyä näiden toimintojen aikana. Huomattakoon, että suojattua alkuperänimitystä Grana Padano koskevassa eritelmässä määrätään, että maidon saostuminen on saatava aikaan lisäämällä luonnon juoksetetta ja/tai entsyymejä. Näin ollen lysotsyymin käyttö Grana Padano ja Parmigiano Reggiano -juustojen valmistuksessa on siis mahdollista edellyttäen, että edellä mainittuja rajoituksia noudatetaan, eikä se sinänsä ole vastoin yhteisön lainsäädäntöä. Raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annetun neuvoston direktiivin 92/46/ETY(2) mukaan sellaisen maidon käyttö, joka ei täytä direktiivissä määriteltyjä juustojen valmistusta koskevia vaatimuksia, on joka tapauksessa kielletty. (1) EYVL L 40, 11.2.1989. (2) EYVL L 268, 14.9.1992.